Nye klip fra Game of Thrones sæson 8

Alt imens 30 millioner mennesker fulgte med i årets uddeling af Oscars, sneg HBO en ny teaser-trailer afsted, der giver et smugkig på nogle af de serier og film der kommer på streamingtjenesten i løbet af 2019.

Ud over interessante klip fra serier som Catherine the Great, Silicon Valley, Chernobyl, Watchmen, Euphoria og Deadwood-filmen, gemmer traileren også på nye – ganske korte – klip fra den ottende og sidste sæson af Game Of Thrones.

I det korte klip ses De Ubesudlede ankomme til Winterfell med Drogon flyvende over hovederne. Til stor rædsel for indbyggerne. På nær Arya Stark, der ser ud til at være mere fascineret end skræmt.

Indrømmet, det er ikke meget, men for undertegnede er lidt også godt. Ventetiden er næste ubærlig, men afslutningen på Game Of Thrones starter den 14. april (15. april i Danmark)  og alle afsnittene i sæsonen skulle være lange – en time eller mere, loves det.

HBO holder kortene tæt ind til kroppen og slipper ikke unødigt ny info om serien. Det første officielle billede fra sæson 8 blev frigivet så sent som i november og var ikke just afslørende, da det lignede et studiebillede.

The first official photo from #GameOfThrones’ final season is here! Get exclusive details on the most impossible finale in TV history in our report from the #GoT set: https://t.co/wjWGa4K2Yr pic.twitter.com/59aFZkCR0U
— Entertainment Weekly (@EW) November 1, 2018

Hemmelighedskræmmeriet er voldsomt. Skuespillerinden Sophie Turner (Sansa Stark) har i et interview fortalt, at der endog var en “drone-dræber”-enhed med til optagelserne i tilfælde af, at nysgerrige fans (eller medier) skulle bruge droner til at flyve ind over settet for at få smugkig.

Nye klip fra Game of Thrones sæson 8